Maďarské národné hokejové družstvo žien do 18 rokov

Maďarské národné hokejové družstvo žien do 18 rokov je maďarské reprezentačné družstvo v ľadovom hokeji zložené zo žien, ktoré v druhom kalendárnom roku príslušnej sezóny dovŕšia vek najviac 18 rokov. Hlavným trénerom je Csaba Gömöri.

 MS 2012: postup medzi svetovú elitu 
 Kvalifikácia o postup do I. divízie 
V sezóne 2011/12 sa maďarské družstvo žien do 18 rokov prvýkrát zúčastnilo  majstrovstiev sveta svojej vekovej kategórie. Ako úplný nováčik muselo najprv podstúpiť boje v kvalifikácii o účasť v I. divízii. Kvalifikácia sa uskutočnila v dňoch 29. novembra – 4. decembra 2011 v talianskom Asiagu. Maďarská reprezentácia vyhrala všetkých päť zápasov, v ktorých dosiahla skóre 37:4 a ako víťaz kvalifikácie postúpila spolu s druhým Spojeným kráľovstvom do hlavného turnaja I. divízie.Výsledky kvalifikácie na iihf.com  

 Prvá divízia 
Hlavný turnaj sa uskutočnil v dňoch 29. decembra 2011 – 4. januára 2012 v nórskom Tromsø. Aj v ňom obsadili maďarské hráčky prvé miesto a vybojovali si postup do elitnej Top divízie MS 2013. V prvom stretnutí tohto turnaja sa stretli so Slovenskom, nad ktorým zvíťazili 7:0, čo bol výsledok s najvyšším gólovým rozdielom v tomto turnaji. Jediný bod Maďarsko stratilo v zápase s Japonskom, nad ktorým zvíťazilo po samostatných nájazdoch.Výsledky hlavného turnaja I. divízie na iihf.com 

Členkou víťazného tímu, ktorý vybojoval pre Maďarsko postup medzi svetovú elitu, bola aj hráčka slovenského klubu Šarišanka Prešov Enikő Tóthová.

 Najlepšie hráčky 
Podľa individuálnych štatistík MS I. divízie vrátane kvalifikácie najlepšími hráčkami maďarskej reprezentácie do 18 rokov boli:
 Alexandra Huszáková, útočníčka, Budapešť Stars
 Fanni Gasparicsová, útočníčka, Budapešť Stars
 Jekatyerina Maszlova, útočníčka, Budapešť Stars
 Franciska Kiss-Simonová, obrankyňa, Budapešť Stars
 Anikó Némethová, brankárka, Ferencváros Budapešť

 Referencie 

 Zdroje 
 Súpiska Maďarska v kvalifikácii o postup do I. divízie MS 2012 
 Súpiska Maďarska v hlavnom turnaji I. divízie 2012 MS 2012 

Maďarsko
Ženy